Քաղաքի Սուրբ Առաքելոց եկեղեցին ալ նման պատմութիւն մը ունեցաւ։ Ան շատ աւելի կանուխ, 1956-ին մզկիթ դարձած էր։ Ուրֆայի կուսակալութեան կայքէջին վրայ չի նշուիր եկեղեցւոյ հայկական անցեալը։ Հոն կ՚ըսուի հետեւեալը. «Քրիստոնէութեան համար կարեւոր Վարագայ Խաչը 1092-ին Ուրֆա բերուած եւ այս եկեղեցին տեղադրուած է»։ Նոյն կառոյցի համար քաղաքապետարանի կայքէջին մէջ կը յիշուի հայկական անցեալը եւ կ՚ըսուի, թէ ան նախքան 1956-ին մզկիթի վերածուիլը, գործածուած է որպէս արգելանոց։